Nuivien vallankumous mylläsi perussuomalaisten koko johdon.

Perussuomalaisten nuivien eli maahanmuuttokriittisten voittokulku ei jäänyt pelkästään Jussi Halla-ahon valintaan puheenjohtajaksi.

Nuivien vallankumouksen täydensi Laura Huhtasaaren, Teuvo Hakkaraisen ja Juho Eerolan valinta varapuheenjohtajiksi.

Laura Huhtasaari ajaa Suomen EU-eroa ja haluaa perussuomalaisten ottavan mallia kohutusta ruotsidemokraateista.

Perussuomalaisten uusi 1. varapuheenjohtaja Laura Huhtasaari syrjäytti puolustusministeri Jussi Niinistön. TOMMI PARKKONEN

Perussuomalaisten puoluejohto ja sitä kautta todennäköisesti myös poliittiset linjaukset myllertyivät melkoisesti lauantaina puolueen puoluekokouksessa Jyväskylässä.

Perussuomalaisten koko puoluejohto edustaa nyt niin sanottua nuivaa siipeä, eli maahanmuuttokriittistä linjausta. Puheenjohtaja Jussi Halla-ahon lisäksi 1. varapuheenjohtajaksi valittiin Laura Huhtasaari, 2. varapuheenjohtajaksi Teuvo Hakkarainen ja 3. varapuheenjohtajaksi Juho Eerola.

Maahanmuuton lisäksi koko puheenjohtajisto suhtautuu kriittisesti myös Suomen EU-jäsenyyteen.

Nuivien vallankumous oli kova kolaus paitsi väistyneelle puheenjohtajalle Timo Soinille, myös 1. varapuheenjohtajan paikalta selvin numeroin syrjäytetylle puolustusministeri Jussi Niinistölle. Molemmat poistuivat varsin pian kokouspaikalta messu- ja kongressikeskus Paviljongista.

Sen sijaan ylivoimaisella äänimäärällä 1. varapuheenjohtajaksi valitulla Laura Huhtasaarella oli jo alkuillasta selkeät teesit perussuomalaisten ja Suomen tulevaisuudelle: Suomen on erottava EU:sta ja perussuomalaisten olisi syytä siirtyä kohutun ruotsidemokraattien linjoille.

- Ja ylipäätään ottaa mallia näistä oikeistopopulistisista eli moderneista kansallismielisistä puolueista, joita Euroopassa on enemmänkin, Huhtasaari sanoo Iltalehdelle.

- Emmehän me tietystikään kopioi minkään muun maan puoluetta. Perussuomalaiset on suomalainen liike, mutta mallia voi aina ottaa maailmalta. Nythän on monessa paikassa uusiliberalistit vastaan modernit kansallismieliset puolueet.

Rajat auki -ajatus ei toimi

Länsinaapurin ruotsidemokraatit on tuoreen kyselyn mukaan jo Ruotsin toiseksi suurin puolue, mutta muut puolueet eivät edelleenkään suostu tekemään yhteistyötä sen kanssa.

- Se on kansallismielinen, hyvin isänmaallinen puolue. He ovat kanssa sitä mieltä, että rajat auki -ajatus ei vain toimi, Huhtasaari kuvailee.

Hän ei usko perussuomalaisten eristämiseen Suomessa, vaikka puolue keskittyisi jatkossa huomattavasti enemmän maahanmuuttoasioihin.

- Politiikka on enimmäkseen mielipiteitä, eli kyllä meidän täytyy pystyä tekemään yhteistyötä ja löytää ratkaisuja. En itse ymmärrä sitä, että eristetään demokraattisesti eduskuntaan valitut ihmiset.

Huhtasaari uskoo sen sijaan siihen, perussuomalaiset voisi nostaa kannatustaan ruotsidemokraattien kaltaisella poliittisella asiasisällöllä.

- Tuoreen tutkimuksen mukaan 25 prosenttia suomalaisista äänestäisi rajakontrollin palauttavaa puoluetta. Sillä kannatuksella pääsisi jo pääministeripuolueeksi.

- Silloin kun on uskottavuutta, saa kannatusta - ja kun on kannatusta, voi luoda painetta muihin puolueisiin. Modernit kansallismieliset puolueet nostavat koko ajan kannatustaan, ja Marie Le Pen pääsi (Ranskan presidentinvaaleissa) toiselle kierrokselle, mikä on jo melko historiallista. Tälle aatteelle on tilausta.

Faragella meni 20 vuotta

Huhtasaari haluaa Suomen eroavan Euroopan unionista. Mitään aikataulua hän ei kuitenkaan halua vielä asettaa.

- Se on strateginen tavoite. Katsotaan ensin nämä Brexit-neuvottelut loppuun.

Kuinka realistinen tuo strateginen tavoite on?

- Jos Suomen kansa päättää erota, niin silloin se on realistinen. Ja Nigel Faragella meni 20 vuotta ennen kuin Brexit toteutui. Politiikka on maraton ja pitkä prosessi. Toki joskus asiat voivat toteutua nopeastikin.

Perussuomalaisten uudet varapuheenjohtajat Laura Huhtasaari, Juho Eerola ja Teuvo Hakkarainen iloitsivat uusista tehtävistä. TOMMI PARKKONEN

Tuore puheenjohtaja Jussi Halla-aho onnitteli loppuillasta 3. varapuheenjohtajaksi valittua kansanedustaja Juho Eerolaa. TOMMI PARKKONEN